Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea stabbiliet Pont Umanitarju bl-Ajru fil-kuntest tar-rispons kontra l-coronavirus biex tittrasporta ħaddiema li jkunu qegħdin jagħmlu ħidma umanitarja u jwasslu provvisti ta' emerġenza lejn xi żoni madwar id-dinja li huma dawk fost l-aktar kritiċi. Janez Lenarčič, il-Kummissarju għall-Immaniġġjar tal-Kriżijiet illum jinsab fi triqtu lejn Bangui fuq l-ewwel titjira u se jiltaqa' mal-E.T. Faustin-Archange Touadéra, il-President tar-Repubblika Ċentru-Afrikana, kif ukoll ma' organizzazzjonijiet umanitarji. Il-Kummissarju Janez Lenarčič qal: “Jekk xi żona tad-dinja titħalla mingħajr protezzjoni llum, għada nkunu kollha kemm aħna mingħajr protezzjoni. Bħala parti mir-rispons tagħna madwar id-dinja, l-UE ser tiftaħ Pont Umanitarju tal-Ajru biex titwassal l-għajnuna f'żoni li m'għandhomx provvisti minħabba d-diffikultajiet ta' tranżitu madwar id-dinja. Dan jista' jkun essenzjali għal uħud mill-komunitajiet l-aktar vulnerabbli madwar id-dinja.” L-ewwel titjira tal-UE, imħaddma b'kooperazzjoni ma' Franza, se titlaq minn Lyon u se tittrasporta madwar 60 ħaddiem fil-qasam umanitarju minn diversi NGOs u 13-il tunnellata ta' merkanzija bi skop umanitarju. Ftit tal-ġranet wara jkun hemm żewġ titjiriet oħra b'merkanzija ta' għajnuna umanitarja biex jittrasportaw 27 tunnellata oħra ta' provvisti umanitarji b'kollox. Meta jirritornaw, it-titjiriet tal-Pont tal-Ajru se jwasslu wkoll lura għadd ta' ċittadini tal-UE u passiġġieri oħra mir-Repubblika Ċentru-Afrikana f'ħidma ta' ripatrijazzjoni. Qegħdin jiġu skedati aktar titjiriet umanitarji tal-UE għall-ġimgħat li ġejjin, bi prijorità lill-pajjiżi Afrikani fejn minħabba l-pandemija ħafna kriżijiet umanitarji li diġà hemm jistgħu jmorru għall-agħar. Kif jaħdem il-Pont Umanitarju bl-Ajru L-isfond Ir-rispons Globali tal-UE għall-Coronavirus isegwi approċċ ta' Team Europe. Huwa jagħmel użu minn kontribuzzjonijiet mill-istituzzjonijiet kollha tal-UE u jgħaqqad ir-riżorsi mobilizzati mill-Istati Membri u mill-istituzzjonijiet finanzjarji tal-UE, biex jiġu indirizzati l-konsegwenzi umanitarji, sanitarji u oħrajn tal-pandemija tal-coronavirus. Bħala parti mis-solidarjetà tagħha ma' nies bil-bżonn fir-Repubblika Ċentru-Afrikana, li ilha żmien twil, permezz tal-għajnuna umanitarja tagħha, l-UE qed tappoġġa wkoll 15-il proġett ġdid fl-2020 b'finanzjament totali ta' EUR 15.2 miljun. Dan il-finanzjament qiegħed isir biex tingħata assistenza li ssalva l-ħajja ta' persuni l-aktar vulnerabbli. Sa mill-2014, ir-Repubblika Ċentru-Afrikana rċeviet aktar minn EUR 770 miljun f'għajnuna umanitarja mill-UE u l-Istati Membri tagħha. Minbarra l-għajnuna umanitarja, l-UE mmobilizzat aktar minn EUR 30 miljun għar-rispons tal-coronavirus permezz tal-istrumenti differenti tagħha, inkluż il-Fond Fiduċjarju Bêkou. Dan il-finanzjament se jgħin biex jiġu indirizzati l-ħtiġijiet immedjati fir-Repubblika Ċentru-Afrikana fis-setturi tas-saħħa, l-ilma u s-sanità kif ukoll biex jappoġġa l-baġit tal-Istat b'pagament bikri ta' appoġġ baġitarju. Għal aktar informazzjoni Rispons tal-UE għall-coronavirus: immaniġġjar tal-kriżi u solidarjetà Skeda informattiva: L-Għajnuna Umanitarja tal-UE fir-Repubblika Ċentru-Afrikana